**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL klaipėdos miesto strateginių sporto šakų kriterijų SĄRAŠO PATVIRTINIMO IR STRATEGINIŲ SPORTO ŠAKŲ NUSTATYMO“ PROJEKTO**

1. **Projekto rengimą paskatinusios priežastys.**

Šiuo sprendimo projektu siekiama patvirtinti Klaipėdos miesto strateginių sporto šakų kriterijus, kuriais vadovaujantis būtų patvirtintas Klaipėdos miesto strateginių sporto šakų olimpiniam ciklui sąrašas.

2019 m. spalio 31 d. Klaipėdos miesto savivaldybės (toliau – Savivaldybės) mero potvarkiu Nr. M-71 buvo sudaryta darbo grupė, kuriai buvo pavesta parengti biudžetinių sporto mokymo įstaigų pertvarkymo priemonių įgyvendinimo planą. Atlikus sportinio ugdymo organizavimo bei tam reikalingų lėšų biudžetinėse ir nevyriausybinėse organizacijose situacijos analizę, buvo identifikuotos pagrindinės problemos ir pateiktos darbo grupės išvados su konkrečiais siūlymais. Vienas iš jų – įdiegti Klaipėdoje 2021–2023 metais naują sporto organizacijų pagal sporto šakas finansavimo modelį, pagrįstą motyvuojančio sporto krepšelio principu (3 lygių finansavimas diferencijuotas pagal sportinius pasiekimus).

2020 m. kovo mėnesį Klaipėdos miesto Sporto taryba (toliau – Sporto taryba) pasitvirtino strateginius 2020–2024 metų veiklos pricipus. Vienas iš veiklos principų „Sportininko krepšelio diferencijavimas pagal sporto šakas, sportininkų amžių, pagal pasiekimus ir pagal mieste patvirtintas prioritetines sporto šakas“, t. y. Klaipėdos mieste patvirtinamos strateginės sporto šakos olimpiniam ciklui, kurių plėtojimui Savivaldybė teiktų prioritetą.

2020 m. rugsėjo mėnesį Sporto taryba pasitvirtino strateginių Klaipėdos miesto sporto šakų nustatymo anketą (toliau – Anketa). Anketinė apklausa buvo atliekama 2020 m. lapkričio–2021 m. sausio mėnesiais, tačiau dėl vangaus sporto organizacijų aktyvumo teikiant informaciją apie savo vystomas sporto šakas 2021 m. kovo mėn. Savivaldybės administracijos direktoriaus (toliau – Administracijos direktorius) raštu Klaipėdos miesto olimpinių sporto šakų organizacijų buvo prašomos pateikti informaciją.

Administracijos Sporto skyrius (toliau – Sporto skyrius) atliko išsamią Anketų analizę. Sporto taryba delegavo savo narius dirbti kartu su Sporto skyriumi pateikiant strateginių sporto šakų kriterijų nustatymo projektą. 2021 m. rugsėjo mėnesio Sporto taryboje buvo pristatytas strateginių sporto šakų kriterijų nustatymo projektas ir šiam projektui buvo pritarta.

**2. Parengto projekto tikslai ir uždaviniai.**

Sprendimo projekto tikslas **–** Klaipėdos mieste patvirtinti strategines sporto šakas olimpiniam ciklui, kurių plėtojimui Savivaldybė teiktų prioritetą.

Sprendimo projekto uždaviniai:

1. Patvirtinti Klaipėdos miesto strateginių sporto šakų kriterijus.

2. Nustatyti, kad Klaipėdos miesto strategine sporto šaka pripažįstama buriavimo sporto šaka ir plaukimo sporto šaka.

3. Įpareigoti Savivaldybės direktorių organizuoti ir patvirtinti Klaipėdos miesto strateginių sporto šakų olimpiniam ciklui sąrašą.

**3. Kaip šiuo metu yra teisiškai reglamentuojami projekte aptarti klausimai.**

2019-04-30 Lietuvos Respublikos vyriausybė 2019 m. balandžio nutarimu Nr. 435 nustatė 2019–2020 metų strateginių sporto šakų vertinimo kriterijus pagal užimtas vietas olimpinėse žaidynėse (1–8), pasaulio (1–6) ir Europos čempionate (1–3). Šių metų rugpjūčio 24 d. Lietuvos Respublikos švietimo, mokslo ir sporto ministras sudarė darbo grupę, kurios viena iš nagrinėjamų sričių – strateginių sporto šakų Lietuvoje nustatymas.

Tuo tarpu Lietuvos savivaldybėms yra rekomenduojama pačioms nusistatyti prioritetus atsižvelgiant į vietos bendruomenės poreikius ar sporto šakų tradicijas, specifines gamtines sąlygas, turimus sporto specialistus, sporto infrastruktūrą, sportuojančių skaičių ir sporto pasiekimus ir t.t.

**4.** **Kokios numatomos naujos teisinio reglamentavimo nuostatos ir kokių rezultatų laukiama.**

Priėmus šį sprendimą, būtų patvirtinti Klaipėdos miesto strateginių sporto šakų nustatymo kriterijai pagal kuriuos Administracijos direktorius būtų įpareigotas patvirtinti Klaipėdos miesto strateginių sporto šakų olimpiniam ciklui sąrašą.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Galimas kai kurių sporto šakų atstovų nepasitenkinimas. Planuojama kartu su Sporto taryba organizuoti situacijos pristatymą ir aptarimą sporto organizacijoms, kad būtų atsakyta į iškilusius klausimus.

**6. Jeigu sprendimui įgyvendinant reikia kitų teisės aktų, kas ir kada juos turėtų parengti, šių aktų matmenys.**

Šiam sprendimui įgyvendinti reikės patvirtinti Administracijos direktoriaus įsakymu Klaipėdos miesto strateginių sporto šakų olimpiniams ciklui sąrašą.

**7. Kiek biudžeto lėšų pareikalaus ar leis sutaupyti projekto įgyvendinimas.**

Klaipėdos miesto strateginių sporto šakų organizacijos sportuojantiems vaikams ir jaunuoliams ateityje gautų finansavimą motyvuojančio sporto krepšelio principu (kitos sporto organizacijos tik fizinio aktyvumo krepšelius). Šiuo metu Administracijoje yra sudaryta darbo grupė, kuriai pavesta iki 2021 m. gruodžio 31 d. parengti ir pateiktiKlaipėdos miesto sporto sistemos pagal sporto šakas finansavimo principų projektą ir biudžetinių sporto įstaigų pertvarkymo priemonių įgyvendinimo plano projektą. Strateginėms sporto šakoms bus rengiama finansavimo metodika ir sportinio ugdymo organizavimo normatyvai.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Tarybos sprendimo projektas suderintas su Sporto taryba. Administracija sutinka su Sporto tarybos siūlomais sporto šakų kriterijais. Išnagrinėjusi pateiktose Anketose preliminarius duomenis, siūlo nustatyti sporto šakas strateginėmis, kurioms nebūtų taikomi kriterijai:

1. Buriavimo sporto šakai, nes ji turi senas tradicijas Klaipėdos mieste ir kuriai plėtoti reikalingos išskirtinės gamtinės sąlygos. Buriavimo sporto šaka pagal nustatytus kriterijus nepatektų į strateginių sportų šakų sąrašą, tačiau Savivaldybės Taryba strateginiame plėtros plane iki 2030 metų buriavimo sporto šakos vystymui yra numačiusi prioritetą.

2. Plaukimo sporto šaka yra valstybės patvirtinta strateginė sporto šaka, Lietuvos Respublikos švietimo, mokslo ir sporto ministerija vykdo mokymo plaukti programą šalies mastu, Savivaldybė turi antrokų mokymo plaukti programą, tai viena iš masiškiausių individualių sporto šakų Klaipėdos mieste, turinti aukščiausius tarptautinius reikalavimus atitinkančią infrastruktūrą. Plaukimo sporto šaka pagal nustatytus kriterijus nepatenka tarp strateginių sporto šakų dėl to, kad plaukimo sporto šakos sportininkai dėl karantino laikotarpio nepasiekė sporto rezultatų, kurie atitiktų nustatytus kriterijus.

3. Klaipėdos mieste dviračių sporto šaka bus pripažįstama strategine sporto šaka tik įgyvendinus dviračių treko (Kretingos g. 38, Klaipėda) rekonstrukcijos klausimus bendradarbiaujant valstybei ir / ar privatiems investuotojams.

**9. Sprendimo projekto autorius ar autorių grupė, sprendimo projekto iniciatoriai.**

Kriterijų patvirtinimą strateginėms sporto šakoms inicijavo Sporto taryba, sprendimo projekto rengimą inicijavo Sporto skyrius.

PRIDEDAMA:

1. Teisės aktų, nurodytų sprendimo projekto įžangoje, išrašas, 1 lapas.
2. 2021 m. rugsėjo 9 d. Klaipėdos miesto sporto tarybos protokolas, 8 lapai.

Sporto skyriaus vedėja Rasa Rumšienė